Diversos experts de l'Autoritat Catalana de Protecció de Dades han participat en la jornada organitzada amb Foment del Treball per aprofundir en les novetats i implicacions del Reglament General de Protecció de Dades.
D'aquesta manera, l'APDCAT reforça el seu suport a les empreses catalanes amb l'objectiu d'ajudar-les en el tractament de les dades personals per adaptar-se a la nova regulació europea i els nous principis, com la responsabilitat proactiva i l'enfocament en el risc.
La conferència inaugural ha anat a càrrec de la secretària general de l'APDCAT, Olga Campmany, la qual ha refermat que complir amb la normativa de protecció de dades no és només una obligació, sinó una oportunitat per competir a nivell internacional en millor posició estratègica.
Les dades són l'actiu imprescindible per a la innovació i el desenvolupament a nivell econòmic, social i polític, el rellançament de l'economia europea es basa en l'ús intensiu de les dades i el desenvolupament tecnològic: això pot suposar que el valor de l'economia de dades europea augmenti fins a 739 mil milions d'euros el 2020, fet que representa el 4% del PIB global de la UE.
La UE ha establert un marc jurídic comú i segur per a l'ús de les dades i de tecnologies com el cloud computing o el big data, que té com a l'objectiu protegir a les persones, però, també, garantir la lliure circulació de les dades dins de la UE.
Campmany ha recalcat que totes aquelles empreses que vulguin utilitzar les dades dels europeus han de complir amb el RGPD.
L'economia digital necessita confiança digital i aquesta implica garantir la privacitat de les persones.
El Reglament General de Protecció de Dades dota de més control les persones sobre la seva informació (més transparència i canvi en el consentiment que ha de ser clar i positiu) i permet adaptar el compliment de les obligacions d'acord amb el nivell de risc que els seus tractaments de dades generen per a les persones.
Així mateix, aplica el principi de la responsabilitat proactiva.
Complir amb el RGPD és un compromís de l'organització amb els seus usuaris i clients i amb la garantia dels seus drets.
Aquest fet repercutirà positivament en el creixement i posicionament estratègic de les empreses, ja que obtindran més informació i de major qualitat, que servirà de base per a la presa de decisions.
Invertir en protecció de dades i en valoració dels riscos i seguretat és invertir en el futur de les nostres empreses.
La relació que les persones tenim amb les tecnologies pot afectar els drets i llibertats.
El RGPD se centra en les persones i en garantir els seus drets i llibertats davant la incorporació d'aquestes noves tecnologies.
S'han d'aprofitar els avantatges que proporciona el RGPD a l'hora d'utilitzar les dades dels europeus i s'ha de reflexionar sobre com anar més enllà de l'obligació legal i integrar la garantia dels drets dels nostres clients com a part de la responsabilitat corporativa empresarial.
La jornada també ha comptat amb la benvinguda del secretari general adjunt de Foment del Treball, Salvador Guillermo, així com amb les conferències de Santiago Farré, cap de l'Assessoria Jurídica de l'APDCAT, sobre "Els principis del tractament de dades i els fonaments de la legitimació", i de Joana Marí, delegada de protecció de dades i responsable de projectes estratègics de l'APDCAT, sobre "Les obligacions del Responsable i de l'encarregat del tractament i els drets dels interessats".